CELEX: 32014R0359
Language: sk
Date: 2014-04-09 00:00:00
Title: Vykonávacie nariadenie Komisie (EÚ) č. 359/2014 z  9. apríla 2014 , ktorým sa mení príloha V k nariadeniu (ES) č. 136/2004, pokiaľ ide o zoznam krajín podľa jeho článku 9  Text s významom pre EHP

10.4.2014   
            
            
               SK
            
            
               Úradný vestník Európskej únie
            
            
               L 107/10
            
         VYKONÁVACIE NARIADENIE KOMISIE (EÚ) č. 359/2014
   z 9. apríla 2014,
   ktorým sa mení príloha V k nariadeniu (ES) č. 136/2004, pokiaľ ide o zoznam krajín podľa jeho článku 9
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 19 ods. 1,
   keďže:
   
               (1)
            
            
               V smernici 97/78/ES sa stanovujú zásady organizácie veterinárnych kontrol výrobkov, ktoré vstupujú do Únie z tretích krajín.
            
         
               (2)
            
            
               V článku 19 ods. 1 uvedenej smernice sa stanovuje, že Komisia zostaví zoznam rastlinných produktov, ktoré budú podrobené hraničným veterinárnym kontrolám, a zoznam tretích krajín, ktoré môžu byť oprávnené na vývoz uvedených rastlinných produktov do Únie.
            
         
               (3)
            
            
               Preto sa v prílohe IV k nariadeniu Komisie (ES) č. 136/2004 (2) uvádzajú seno a slama ako rastlinné produkty podliehajúce hraničným veterinárnym kontrolám a v časti I prílohy V k uvedenému nariadeniu sa uvádzajú krajiny, z ktorých je povolené, aby členské štáty dovážali seno a slamu.
            
         
               (4)
            
            
               Nariadenie (ES) č. 136/2004 bolo prijaté pred nadobudnutím platnosti zmluvy o pristúpení z roku 2003. Časť II prílohy V k nariadeniu (ES) č. 136/2004 obsahuje zoznam pristupujúcich krajín, ktorý bol platný do 30. apríla 2004. Preto už nie je potrebné zachovať časť II prílohy V ani rozdelenie prílohy V na dve časti.
            
         
               (5)
            
            
               V záujme zrozumiteľnosti by sa do prílohy V mali doplniť kódy ISO pre krajiny.
            
         
               (6)
            
            
               Srbsko nedávno požiadalo o povolenie vyvážať seno a slamu do Únie.
            
         
               (7)
            
            
               V nariadení Komisie (EÚ) č. 206/2010 (3) sa Srbsko uvádza ako krajina, z ktorej sa smú dovážať do Únie zásielky čerstvého mäsa z hovädzieho dobytka, oviec, kôz a domácich nepárnokopytníkov.
            
         
               (8)
            
            
               Hoci živé kopytníky zo Srbska sa nesmú dovážať do Únie, je možné povoliť dovoz sena a slamy, pretože situácia v oblasti zdravia zvierat v Srbsku nepredstavuje riziko rozšírenia infekčných alebo nákazlivých chorôb zvierat prostredníctvom uvedených rastlinných produktov, ktoré mohli prísť do kontaktu so živými zvieratami.
            
         
               (9)
            
            
               Nariadenie (ES) č. 136/2004 by sa preto malo zodpovedajúcim spôsobom zmeniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha V k nariadeniu (ES) č. 136/2004 sa nahrádza prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. apríla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 24, 30.1.1998, s. 9.
   
      (2)  Nariadenie Komisie (ES) č. 136/2004 z 22. januára 2004, ktorým sa ustanovujú postupy pre veterinárne kontroly produktov dovážaných z tretích krajín na hraničných inšpekčných staniciach (Ú. v. EÚ L 21, 28.1.2004, s. 11).
   
      (3)  Nariadenie Komisie (EÚ) č. 206/2010 z 12. marca 2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení (Ú. v. EÚ L 73, 20.3.2010, s. 1).
   
      PRÍLOHA
      
         
            „PRÍLOHA V
            ZOZNAM KRAJÍN PODĽA ČLÁNKU 9
            
                        Kód ISO
                     
                     
                        Krajina
                     
                  
                        AU
                     
                     
                        Austrália
                     
                  
                        BY
                     
                     
                        Bielorusko
                     
                  
                        CA
                     
                     
                        Kanada
                     
                  
                        CH
                     
                     
                        Švajčiarsko
                     
                  
                        CL
                     
                     
                        Čile
                     
                  
                        GL
                     
                     
                        Grónsko
                     
                  
                        IS
                     
                     
                        Island
                     
                  
                        NZ
                     
                     
                        Nový Zéland
                     
                  
                        RS
                     
                     
                        Srbsko (1)
                        
                     
                  
                        US
                     
                     
                        Spojené štáty americké
                     
                  
                        ZA
                     
                     
                        Južná Afrika (okrem tej časti oblasti kontrolovanej na slintačku a krívačku, ktorá sa nachádza vo veterinárnom regióne Severný a Východný Transvaal, v oblasti Ingwavuma veterinárneho regiónu Natal a pohraničnej oblasti s Botswanou východne od 28° zemepisnej dĺžky)
                     
                  
      
      
         (1)  Podľa článku 135 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (Ú. v. EÚ L 278, 18.10.2013, s. 16).“